Krafa Aðalsteins Kjartanssonar blaðamanns um úrskurð um lögmæti skýrslutöku lögreglu í tengslum við svonefnt skæruliðamál Samherja var þingfest í Héraðsdómi Norðurlands eystra í morgun. Lögregla fær frest til að skila greinargerð um málið.
Aðalsteinn Kjartansson er einn fjögurra blaðamanna sem fengið hafa réttarstöðu sakbornings í máli lögreglunnar á Norðurlandi eystra.
Aðalsteinn sem er blaðamaður á Stundinni, Þóra Arnórsdóttur, ritstjóri Kveiks, Þórður Snær Júlíusson, ritstjóri Kjarnans og Arnar Þór Ingólfsson, blaðamaður á Kjarnanum, hafa fengið réttarstöðu sakborninga í tengslum við rannsókn lögreglu á meintum brotum gegn friðhelgi einkalífsins vegna umfjöllunar fjölmiðla um svonefnda skæruliðadeild Samherja. Þau hafa verið boðuð til skýrslutöku á mánudag.
Gunnar Ingi Jóhannsson lögmaður hefur tekið mál Aðalsteins að sér.
Minn umbjóðandi hefur hug á að fá niðurstöðu í þetta mál áður en tekin verður af honum skýrsla og það er vonandi þannig að það verði búið að úrskurða um þetta áður en að skýrslutökunni kemur.
Þannig að ef að úrskurðurinn liggur ekki fyrir þegar kemur að skýrslutökunni þá verður hann auðvitað að meta það hvort hann ætlar að mæta eða ekki.
Gunnar Ingi segir ólögmætt að gefa blaðamanni réttarstöðu sakbornings þegar til rannsóknar eru brot gegn friðhelgi einkalífsins. Varað hafi verið sérstaklega við því að ekki mætti nýta brot gegn þessu ákvæði til að refsa blaðamönnum fyrir að vinna vinnu sína.
Í almennum hegningalögum er nú má segja sérstök undanþága fyrir blaðamenn til þess að fjalla um slík mál
og þegar að sú undanþága var sett þá var nú alveg sérstaklega varað við því að það mætti ekki nota þessi ákvæði til þess að gefa blaðamönnum réttarstöðu sakborninga fyrir það að vinna vinnuna sína og það er í rauninni verið að láta reyna á það bara hvort að það standist lög. Telur þú að þetta standist lög? Ég tel að það sé verulegur vafi á því það eru fordæmi hjá Mannréttindadómstóli Evrópu þar sem að hefur verið varað við því að bara það eitt að gefa blaðamönnum réttarstöðu sakborninga geti brotið tjáningafrelsi þeirra og full ástæða til þess að láta reyna á þetta.

Einn blaðamannanna fjögurra sem boðaðir hafa verið til yfirheyrslu á mánudag krafðist þess fyrir Héraðsdómi Norðurlands eystra í morgun að úrskurðað verði um lögmæti hennar.